ΓΡΑΠΤΗ ΕΡΩΤΗΣΗ P-2523/99

υποβολή: Minerva Malliori (PSE) προς την Επιτροπή

(16 Δεκεμβρίου 1999)

Θέμα: Τσέρνομπιλ

Εκφράζω την ανησυχία μου προς την Επιτροπή για την απόφαση της Ουκρανίας να θέσει σε λειτουργία τον αντιδραστήρα αριθ. 3 στον πυρηνικό σταθμό του Τσέρνομπιλ. Είναι γνωστό ότι το Ινστιτούτο για την προστασία και την πυρηνική ασφάλεια (IPSN) είχε ζητήσει επειγόντως να σταματήσει η λειτουργία του εξαιτίας σοβαρών φθορών.

Με δεδομένα τις ιδιαίτερες καιρικές συνθήκες, θερμοκρασίες πολύ χαμηλές που αναγκάζουν την κυβέρνηση της Ουκρανίας να επαναλειτουργήσει τον πυρηνικό σταθμό, και την μη παροχή οικονομικής βοήθειας από την Ευρωπαϊκή Ένωση και από τις χώρες G7, ποιά είναι μετά από τόσα χρόνια η πολιτική της Ευρωπαϊκής Ένωσης πάνω σ' αυτό το θέμα; Έχουν αποτιμηθεί οι σοβαροί κίνδυνοι που απειλούν τις Ευρωπαϊκές χώρες και ιδιαίτερα τις βαλκανικές από ενδεχόμενα ατυχήματα σε πυρηνικούς σταθμούς τόσο προβληματικούς, όπως αυτός του Τσέρνομπιλ;

Απάντηση της κας Wallstrm εξ ονόματος της Επιτροπής

(21 Ιανουαρίου 2000)

Η Επιτροπή συμμερίζεται την ανησυχία σχετικά με την ασφάλεια του πυρηνικού σταθμού ηλεκτροπαραγωγής του Τσερνομπίλ. Το περιστατικό που συνέβη στη μονάδα 3 την 1η Δεκεμβρίου 1999, μόλις τέσσερεις ημέρες μετά την επανέναρξη λειτουργίας της μονάδας, έφερε στο προσκήνιο τα σοβαρά προβλήματα που παρουσιάζει ο πυρηνικός σταθμός ηλεκτροπαραγωγής του Τσερνομπίλ. Τα ραδιενεργά κατακρημνίσματα από τον σταθμό αυτόν θα μπορούσαν ενδεχομένως να μολύνουν ολόκληρη την Ευρώπη. Από αυτή την άποψη, δεν μπορεί να ξεχωρίσει η περιοχή των Βαλκανίων.

Η πολιτική της Επιτροπής όσον αφορά τον πυρηνικό σταθμό ηλεκτροπαραγωγής του Τσερνομπίλ βασίζεται εδώ και πολλά χρόνια στο μνημόνιο συμφωνίας (ΜΣ) πουπεγράφη το 1995 μεταξύ της κυβέρνησης της Ουκρανίας, των κυβερνήσεων της ομάδας των επτά πλέον ανεπτυγμένων βιομηχανικώς χωρών και της Επιτροπής. Εκεί διατυπώνεται μια συνεργατική προσέγγιση σχετικά με την προπαρασκευή και εφαρμογή ενός συνολικού προγράμματος για τηνποστήριξη της απόφασης της Ουκρανίας να κλείσει τον πυρηνικό σταθμό του Τσερνομπίλ έως το έτος 2000. Το πρόγραμμα αφορά τη μεταρρύθμιση του τομέα της παραγωγής ισχύος, τις ενεργειακές επενδύσεις, την πυρηνική ασφάλεια και ένα σχέδιο αντιμετώπισης των κοινωνικών επιπτώσεων.

Μέσω του προγράμματος Tacis, η Κοινότητα έχει παράσχει ουσιαστικήποστήριξη σε όλους αυτούς τους τομείς. Συμπεριλαμβάνεταιποστήριξη για την ανάπτυξη αναπληρωματικής δυναμικότητας ηλεκτροπαραγωγής, την κατάρτιση ενός σχεδίου παροπλισμού για τις μονάδες 1-3 και την κατασκευή εγκαταστάσεων προ-παροπλισμού στο Τσερνομπίλ. Πρέπει επίσης να αναφερθεί ότι η Κοινότητα έχει καταβάλει τη μεγαλύτερη συνεισφορά στο ταμείο προστατευτικού καλύμματος του Τσερνομπίλ, με σκοπό να μετατραπεί το παρόν προστατευτικό κάλυμμα γύρω από τη μονάδα 4 σε περιβαλλοντικώς σταθερό σύστημα.

Η Επιτροπή έχει την ακλόνητη άποψη ότι η μόνη μονάδα που λειτουργεί στον πυρηνικό σταθμό ηλεκτροπαραγωγής του Τσερνομπίλ πρέπει να κλείσει οριστικά κατά τη διάρκεια του έτους 2000, όπως προβλέπεται στο ΜΣ. Έτσι θα καταστεί επίσης δυνατή συνεχιζόμενη στενή συνεργασία με την Ουκρανία σε όλους τους σχετικούς τομείς. Η πρόοδος αυτής της συνεργασίας εξαρτάται από τη συνολική ανάπτυξη της ουκρανικής οικονομίας. Στο πλαίσιο αυτό, η Επιτροπή θεωρεί ευπρόσδεκτη την επιβεβαίωση από τον Πρόεδρο Kuchma μετά την επανεκλογή του ότι είναι αποφασισμένος να προχωρήσει στις αναγκαίες οικονομικές μεταρρυθμίσεις.

Η δέσμευση της Επιτροπής να αυξήσει την πυρηνική ασφάλεια στην Κεντρική και Ανατολική Ευρώπη καταδεικνύεται επίσης με τις πρόσφατες συμφωνίες σχετικά με το κλείσιμο σταθμών, οι οποίες συνάφθηκαν μεταξύ της Επιτροπής και των κυβερνήσεων της Λιθουανίας, της Βουλγαρίας και της Σλοβακίας. Για τη στήριξη της εφαρμογής αυτών των συμφωνιών κλεισίματος των σταθμών θα χρησιμοποιηθούν κονδύλια του PHARE.